# ELŐTERJESZTÉS

**BALATONMÁRIAFÜRDŐ KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

****

2022. MÁJUS 9-EI NYILVÁNOS ÜLÉSÉRE

**TÁRGY:**

**GYERMEKJÓLÉTI ÉS GYERMEKVÉDELMI FELADATOK ELLÁTÁSÁRÓL BESZÁMOLÓ**

**ELŐADÓ:**

**MESTYÁN vALÉRIA**

**CÍMZETES FŐJEGYZŐ**

ELŐTERJESZTÉS

**Készült:** Balatonmáriafürdő Község Önkormányzat Képviselő-testületének 2022. május 9-ei nyilvános testületi ülésére

**Tárgy:** Gyermekjóléti és gyermekvédelmi feladatok ellátásáról beszámoló

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. tv. 94. - 96. §-ai értelmében:

A települési önkormányzat és az állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít. Az értékelést - települési önkormányzat esetén a képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

A gyermekjóléti és gyermekvédelmi feladatok ellátásáról szóló értékelés elkészítéséhez szükséges tartalmi követelményeket a gyámhatóságokról és a gyámügyi eljárásról szóló 149/1997.(IX.10.) Kormányrendelet 10. számú melléklete határozza meg.

# A települési önkormányzat által készítendő átfogó értékelés tartalmi követelményeit figyelembe véve az értékelést elkészítettem.

Kérem, hogy az előterjesztésben foglaltakat szíveskedjenek elfogadni.

Balatonmáriafürdő, 2022. május 05.

Mestyán Valéria sk.

címzetes főjegyző

**Döntési javaslat:**

**Balatonmáriafürdő Község Önkormányzat Képviselő-testületének**

**…/2022.(V.9.) határozata**

**a gyermekjóléti és gyermekvédelmi feladatok ellátásáról szóló előterjesztés megtárgyalásáról és**

**értékeléséről**

Balatonmáriafürdő Község Önkormányzat Képviselő-testülete a gyermekek védelméről és a gyámügyi  
igazgatásról szóló 1997. évi XXXI. törvény szerinti gyermekjóléti és gyermekvédelmi feladatok   
ellátásáról szóló előterjesztést, a Család- és Gyermekjóléti Szolgálat valamint a Csillagvirág Művészeti Modellóvoda beszámolóit megtárgyalta, azokat jó minősítéssel elfogadja.

**Határidő:** 2022. május 31.

**Felelős:** Mestyán Valéria címzetes főjegyző

#### GYERMEKJÓLÉTI ÉS GYERMEKVÉDELMI FELADATOK ellátásáról

**átfogó értékelés**

**BALATONMÁRIAFÜRDŐ**

**2021. ÉV**

1. **A település demográfiai mutatói, különös tekintettel a 0-18 éves korosztály adataira**

|  |  |  |  |  |  |  |  |
| --- | --- | --- | --- | --- | --- | --- | --- |
| **Lakosság létszáma (fő)**  **2018.01.01.** | **ebből**  **0-18 éves (fő)** | **Lakosság létszáma (fő)**  **2019.01.01.** | **ebből**  **0-18 éves (fő)** | **Lakosság létszáma (fő)**  **2020.01.01.** | **ebből**  **0-18 éves (fő)** | **Lakosság létszáma (fő)**  **2021.01.01** | **ebből**  **0-18 éves (fő)** |
| 771 | 77 | 780 | 82 | 793 | 77 | 886 | 103 |

A lakosságszám 2018. óta egyenletes növekedést mutat, a 0-18 évesek száma hullámzó tendenciájú, 2018. évben a lakosság 9,98%-a, 2019. évben 10,51 %-a, 2020-ban 9,7 %-a, 2021. évben pedig 11,62 %-a tartozott e korcsoportba.

**2. Az önkormányzat által nyújtott pénzbeli, természetbeni ellátások biztosítása:**

**- A rendszeres gyermekvédelmi kedvezményben részesülők száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága**

Az Önkormányzat gyermekjóléti és gyermekvédelmi feladatait alapvetően a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet, valamint a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendelet szabályozza.

A gyermekek védelméről és a gyámügyi igazgatásról szóló 1997. évi XXXI. törvény értelmében:

A gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység.

A gyermekek védelmét pénzbeli, természetbeni és személyes gondoskodást nyújtó gyermekjóléti alapellátások, illetve gyermekvédelmi szakellátások, valamint e törvényben meghatározott hatósági intézkedések biztosítják.

2021. évben: Balatonmáriafürdőn 4 fő részesült rendszeres gyermekvédelmi kedvezményben.

2021. december 31-én hátrányos helyzetű gyermekek száma: 0 fő.

2021. december 31-én halmozottan hátrányos helyzetű gyermekek száma: 0 fő.

**A kérelmezőkre vonatkozó általánosítható adatok**: a kedvezményben részesült családokra jellemző, hogy a szülő egyedülálló szülőként neveli gyermekeit.

**Elutasítások száma, főbb okai:** nem volt.

**Egyéb, a Gyvt.-ben nem szabályozott pénzbeli vagy természetbeni juttatásokra vonatkozó adatok:**

Balatonmáriafürdő Község Önkormányzat Képviselő-testülete 10/2021.(V.21.) önkormányzati rendelete a települési támogatásokról, a személyes gondoskodást nyújtó szociális és gyermekjóléti ellátásokról az alábbiak szerint rendelkezik:

Balatonmáriafürdő Község Önkormányzata az alábbi pénzbeli és természetbeni szociális ellátásokat, valamint személyes gondoskodást nyújtó szociális- és gyermekjóléti szolgáltatásokat nyújtja:

* a) Pénzbeli és természetbeni szociális ellátások:
  + aa) rendkívüli települési támogatás,
  + ab) lakásfenntartási költségekhez nyújtott települési támogatás,
  + ac) gyógyszertámogatás,
  + ad) temetési támogatás,
  + ae) temetési hely megváltás támogatása,
  + af) hulladékszállítási díjtámogatás,
  + ag) köztemetés,
  + **ah) kelengyetámogatás,**
  + **ai) iskolakezdési támogatás**
  + **aj) felsőfokú tanulmányokat folytató fiatalok támogatása.**
* b) szociális- és gyermekjóléti szolgáltatások:
  + ba) étkeztetés,
  + bb) házi segítségnyújtás,
  + bc) család- és gyermekjóléti szolgálat,
  + bd) gyermekek nappali étkeztetése,
  + be) jelzőrendszeres házi segítségnyújtás,
  + bf) támogató szolgálat,
  + bg) bölcsődei ellátás.

**Kelengyetámogatást** kapott 4 fő, 200.000 Ft összegben.

**Iskolakezdési támogatásban** 15 fő általános iskolás és 3 fő középiskolás gyermek részesült.   
A támogatás egységesen 20.000 Ft volt, összesen 360.000 Ft került kifizetésre.

**Felsőfokú tanulmányokat folytató fialatok támogatása**: az önkormányzat 11 fő egyetemi hallgatót részesített 40.000 Ft/fő összegű támogatásban, összesen 440.000 Ft összegben.

**Gyermekétkeztetés megoldásának módjai, kedvezményben részesülőkre vonatkozó   
statisztikai adatok.**

2021. évben nem volt szünidei gyermekétkeztetés.

Oka: nem volt jogosultsággal rendelkező személy.

**3.**[\*](https://net.jogtar.hu/jogszabaly?docid=99700149.kor#lbj1266idbea3)**Az önkormányzat által biztosított személyes gondoskodást nyújtó ellátások bemutatása:**

**- Gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai),**

**A gyermekjóléti szolgálat adatai:**

Az Intézmény neve: Balatonkeresztúri Alapszolgáltatási Központ

Székhelye: 8648 Balatonkeresztúr, Iskola u. 3.

Fenntartó neve, székhelye: Balatoni Szociális Társulás

8648 Balatonkeresztúr, Ady E. u. 52.

Működésének kezdő időpontja: 2005. július 01.

Gesztor település: Balatonkeresztúr

Az Intézmény főállású családsegítői (8 órás munkakörben):

A családsegítők távollét esetén egymást helyettesítik.

* Pálvölgyi László, családsegítő: felsőfokú szociális végezettség - főállásban: 2. körzet: Balatonszentgyörgy, Szegerdő, Hollád, Tikos, Főnyed településeken, helyettesítésben Vörs településen. Nevezett közalkalmazotti jogviszonya 2021. október 21-én megszűnt.
* Petri Ágnes, családsegítő, megbízott intézményvezető helyettes, települési jelzőrendszeri felelős: szakvizsgázott általános szociális munkás - főállásban: 1. körzet: Balatonkeresztúr, Balatonmáriafürdő, Balatonberény településeken, helyettesítésben: Szőkedencs településen, illetve 2021.10.23-tól Vörs, Hollád, Szegerdő településeken.
* Pungor**-**Horváth Barbara, intézményvezető, családsegítő: szakvizsgázott szociálpedagógus - 2021. 10.23-tól helyettesítésben Balatonszentgyörgy, Tikos, Főnyed településeken.

#### A gyermekjóléti alapellátások célja:

A gyermekek védelméről és a gyámügyi igazgatásról szóló 1997. évi XXXI. törvény értelmében:

Az alapellátásnak hozzá kell járulnia a gyermek testi, értelmi, érzelmi és erkölcsi fejlődésének, jólétének, a családban történő nevelésének elősegítéséhez, a veszélyeztetettség megelőzéséhez és a kialakult veszélyeztetettség megszüntetéséhez, valamint a gyermek családjából történő kiemelésének a megelőzéséhez.

Az alapellátás hozzájárul a gyermek hátrányos és halmozottan hátrányos helyzetének feltárásához, és a gyermek szocializációs hátrányának csökkentésével annak leküzdéséhez.

Az alapellátás keretében nyújtott személyes gondoskodást - lehetőség szerint - a jogosult lakóhelyéhez, tartózkodási helyéhez legközelebb eső ellátást nyújtó személynél vagy intézményben kell biztosítani.

**Gyermekjóléti szolgáltatások:**

A rendkívüli veszélyhelyzetben Balatonmáriafürdő vonatkozásában – a helyi önkormányzattal együttműködve – 2021. március 10-től - 2021. április 6-ig teljes körű gyermekétkeztetést biztosítottunk, az étkezést igénylő óvodás, általános iskolás és középiskolás gyermekek számára: Balatonmáriafürdőn 9 család, 15 gyermek volt érintett.

Az étkezést biztosító szolgáltató ömlesztetten szállította az Alapszolgáltatási Központ székhelyére a napi háromszori étkezési adagokat, amit a családsegítő munkatársak településenként és névre szólóan csomagoltak, majd Balatonmáriafürdőn házhoz szállítottak.

A gyermekétkeztetés igényfelmérését, napi létszámjelentését, havi összesítését és minden adminisztrációját az Alapszolgáltatási Központ végezte, illetve továbbította a Közös Önkormányzati Hivatal felé.

**Gyermekjóléti szolgáltatás keretében biztosítjuk:**

* a gyermek testi, lelki egészségének, családban történő nevelkedésének elősegítését,
* a gyermek veszélyeztetettségének megelőzését,
* a kialakult veszélyeztetettség megszűntetését,
* a szociális segítőmunkát,
* az ellátásokhoz, szolgáltatásokhoz való hozzájutás elősegítését,
* a családban jelentkező nevelési problémák és hiányosságok káros hatásainak enyhítését,
* a hivatalos ügyek intézésében való közreműködést, továbbá
* tájékoztatási feladataink körében szociális- és egyéb információs adatokat gyűjtünk és továbbítjuk.

**A család- és gyermekjóléti szolgálat keretében biztosított szolgáltatási elemek:**

Tanácsadás, esetkezelés, megkeresés, gondozás, közösségi fejlesztés. Egyéb szolgáltatások: adományozás (gyűjtés és osztás), rászoruló személyeket támogató operatív program, krízissegélyezés.

**A nyújtott tevékenységek:**

Információnyújtás, hivatalos ügyekben való közreműködés, segítő beszélgetés, tanácsadás, közvetítés más szolgáltatás igénybevételéhez, szociális segítőmunka, családlátogatás, esetmegbeszélés, esetkonferencia, szakmaközi megbeszélés, adományozás, krízissegélyezés, környezettanulmányok készítése felkérésre; válsághelyzetben lévő várandós anya, gyermeke felnevelését nem vállaló, válsághelyzetben lévő várandós anya, az örökbefogadó szülő tájékoztatása; szabadidős és közösségi programok szervezése, ilyen programok szervezésének kezdeményezése.

**Megtett gyámhatósági intézkedések:**

|  |  |
| --- | --- |
| **2021. év** | **Balatonmáriafürdő** |
| Védelembe vett gyermek | 0 |
| Alapellátásban gondozott | 3 |
| Pártfogói felügyelet alatt | 0 |
| Nevelésben lévő gyermek | 0 |

**A gyermekek veszélyeztetettségének okai:**

A gyermekek védelméről és a gyámügyi igazgatásról szóló 1997. évi XXXI. törvény értelmében a *veszélyeztetettség:* olyan - a gyermek vagy más személy által tanúsított - magatartás, mulasztás vagy körülmény következtében kialakult állapot, amely a gyermek testi, értelmi, érzelmi vagy erkölcsi fejlődését gátolja vagy akadályozza.

A gyermek veszélyeztetettségének megelőzése érdekében az észlelő- és jelzőrendszer működtetése folyamatos volt. A jelzőrendszer állandó résztvevő tagjai: óvoda, iskola, rendőrség, védőnő, velük folyamatosan telefonos kapcsolat áll fenn, de a társintézményi képviselőket is minden alkalommal meghívtuk a szakmaközi megbeszélésekre.

A jelzést adónak, kivétel nélkül az Intézmény, 15 napon belül írásban visszajelzést küldött. A jelzőrendszeri tagokkal szorosabbá vált a kapcsolat a veszélyhelyzet ideje alatt; különösen a háziorvosokkal és az iskolákkal voltak rendszeresek az esetkonzultációk: közös gondolkodás az alapszolgáltatást igénylők egészségi állapotának felmérésében, a digitális tanrend gördülékeny működésének érdekében.

Az évi többszöri személyes és online szakmaközi megbeszélések – szakmát érintő, általános ismeretterjesztést nyújtó témákban előadások, beszélgetések folytak; prioritást kapva a jogszabályi- és protokollváltozások, valamint a gyermekvédelmi eljárási folyamatok ismertetése – célja a jelzőrendszer hatékony és összehangolt működtetése, a jelzőrendszeri tagok tényleges együttműködése, a meglévő problémák feltárása és megszűntetése, valamint a prevenció.

A települési jelzőrendszeri felelős hetente készít jelentést a Központ felé a beérkezett jelzésekről; valamint évente készít éves jelzőrendszeri intézkedési tervet, amely az aktuális évi célok meghatározását és az előző év értékelését is tartalmazza. A minőségi szakmai munka érdekében a 2021. évben is a Marcali SZESZK Család- és Gyermekjóléti Központban havonta módszertani megbeszéléseken vettünk részt, a veszélyhelyzet ideje alatt online módon.

**Átmeneti gondozásba** sem gyermek, sem család nem került 2021. évben.

**Bűncselekményt, szabálysértést elkövetett gyermek:** 2021. évben nem volt.

**Vérszerinti családgondozás:** nem volt.

**Utógondozás:** nem volt.

**Szociális válsághelyzetben lévő kiskorú várandós anya gondozása:** nem történt.

**A helyettes szülői, nevelőszülői hálózat kiépítése** továbbra sem valósult meg, vélhetően a potenciális jelentkezők hiánya miatt.

**Örökbeadással, örökbefogadással kapcsolatos feladat:** a 2021-es évben nem volt.

**Esetjelzések:** 2021. évben érkezett esetjelzések száma összesen: 1.

**Szakmaközi értekezletek száma:** 19 alkalom - ebből 10 alkalom online módszertani szakmaközi értekezlet Marcaliban, 6 alkalom - ebből 2 alkalommal online jelzőrendszeri ülés helyben, 1 alkalommal éves települési tanácskozás volt.

A 2020. évről szóló jelzőrendszeri települési tanácskozást 2021. február 25. napján előzetes elektronikus konzultáció után, online konferenciaként megtartottuk.

**A gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok:**

A gyermekek napközbeni ellátásának formái - a gyermekek életkorának megfelelően -

1. **a bölcsődei ellátás:** az önkormányzat a Marcali Kistérség Többcélú Társulásán keresztül biztosítja. Nyitva tartás: hétfő-péntek 6:30-tól - 17:00-ig. Jelenleg a Marcali Többcélú Társulás által fenntartott bölcsődébe 1 fő balatonmáriafürdői gyermek jár.

*b)***a napközbeni gyermekfelügyelet:** nem működik.

*c)***az alternatív napközbeni ellátás:** nem működik.

A 0-3 évesek száma: 18 fő, amely az összlakosság 1,46 %-a.

A Terület- és Településfejlesztési Operatív Program Plusz keretén belül, a *TOP-PLUSZ-3.3.1.-21-SO1 Gyermeknevelést támogató humán infrastruktúra fejlesztése* tárgyú felhívásra Balatonkeresztúr Község Önkormányzata **TOP-PLUSZ-3.3.1-21-SO1-2022-00009** azonosító számon regisztrált, ***Mini bölcsőde kialakítása*** ***Balatonkeresztúron*** című, a támogatási kérelemben és annak mellékleteiben rögzített projekt elszámolható költségeinek az Európai Regionális Fejlesztési Alap és hazai központi költségvetési előirányzatból vissza nem térítendő támogatás formájában történő finanszírozására.   
A projektre megítélt támogatás összege: 112.349.893 Ft. A projekt támogatásának intenzitása a projekt elszámolható összköltségének 100 %-a.

Balatonmáriafürdő Község Önkormányzata szándéknyilatkozatát adta, hogy Balatonkeresztúr Község Önkormányzatával együtt mini bölcsőde fenntartó, üzemeltető társulást hoz létre a két településen élő   
0-3 éves korú gyerekek bölcsődei ellátásának érdekében.

**Óvodai létszám 2021. december 31-én nyilvántartott adatok szerint:**

|  |  |
| --- | --- |
| Települések | Gyermeklétszám (fő) |
|
| Balatonkeresztúr | 33 |
| Balatonmáriafürdő | 13 |
| Balatonújlak | 4 |
| Balatonfenyves | 1 |
| Összesen | **51** |

**4-5.**[\*](https://net.jogtar.hu/jogszabaly?docid=99700149.kor#lbj1267idbea3)

**6.**[\*](https://net.jogtar.hu/jogszabaly?docid=99700149.kor#lbj1268idbea3)**A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása.**

2021. évben ellenőrzés nem volt.

**7. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).**

Elsősorban gyermekvédelmi prevenciós előadások megtartását tervezzük:

* a bűnmegelőzéssel kapcsolatban.

**8. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.**

**A bűnmegelőzési program főbb pontjainak bemutatása (amennyiben a településen készült ilyen program)**

**Bűnmegelőzési program főbb pontjainak bemutatása:**

A bűnmegelőzési-közbiztonsági program főbb tartalmi elemei a következők:

* kimutatás a bűncselekmények időbeni alakulásáról,
* térbeli elosztásáról, típus szerinti megoszlásáról,
* a vagyon elleni bűncselekmények tipikus elkövetési módszerei,
* a lakosság közvetlen lehetőségei a bűnmegelőzésben.

Balatonmáriafürdő Község Önkormányzati Képviselő-testülete a bűnmegelőzési – közbiztonsági koncepció értékelését 2021. május hónapban megtárgyalta és a 30/2021.(V.21.) polgármesteri határozatával a következő célokat tűzte ki:

1. A lakosság és a nyaralótulajdonosok bűnmegelőzésben való aktivitásának fokozása.
2. Az anyagi lehetőségek bővítése érdekében pályázatokon való részvétel (Polgárőrség).
3. Az Önkormányzat költségvetési lehetőségei függvényében a Polgárőr Egyesület és a Rendőrség működésének, tevékenységének támogatása.
4. A Polgárőrség és az Önkormányzat szoros együttműködésével bűnmegelőzési tájékoztató anyag elkészítése és terjesztése a nyári idegenforgalmi szezonban, a strandok környékén és a frekventált helyeken.
5. A rendőrség, az egészségügyi és szociális alapellátó rendszer munkatársainak bevonásával drogprevenciós előadások szervezése az óvodások és az általános iskolások részére.
6. A rendőrség, az egészségügyi és szociális alapellátó rendszer munkatársainak bevonásával bűnmegelőzési előadások szervezése az időskorú lakosság részére.
7. A térfigyelő kamerarendszer üzemeltetése.
8. A képviselő-testület koncepciójának megvalósítását kétévente értékelni.

**Határidő:** 2023. május havi ülés

**Felelős:** polgármester

**9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).**

A civilszervezetek elsősorban a szabadidős programok szervezésében és lebonyolításában vesznek részt, a települési önkormányzat és intézményei pedig az alapellátás, szakellátás, drogprevenciós programok szervezésében.

**Bűnmegelőzés**

**2021. május 11-én**, a Balatonkeresztúri Alapszolgáltatási központ **járási bűnmegelőzési fórumot** tartott, ahol *Dr. Jávorszkiné Dr. Molnár Magdolna* rendőr alezredes, a Somogy Megyei Rendőr-főkapitányság Bűnügyi Igazgatóság Bűnmegelőzési Osztály osztályvezetője, valamint *Fábos Edit* rendőr főhadnagy, a Marcali Rendőrkapitányság Bűnügyi Osztályának munkatársa közreműködésével skype-on keresztüli megbeszélést tartottak az érdeklődő szakemberek részére.

**2021. július 24-én** és **25-én**, a Marcali Rendőrkapitányság munkatársai kétnapos **baleset- és bűnmegelőzési, valamint áldozatvédelmi programmal** várták az érdeklődőket a balatonmáriafürdői strandon. A szakemberek hasznos tanácsokkal, játékos feladatokkal hívták fel az érdeklődők figyelmét a nyár veszélyeire, a biztonságos fürdőzés szabályaira, a biztonságos gyalogos- és kerékpáros közlekedésre, valamint a tudatos, és felelősségteljes internet használatra.

A megjelentek a 112–es segélyhívó szám használatával, valamint a néma segélykiáltás kézjelének megismerésével kapcsolatban is hasznos tanácsokat kaptak. A gyerekek sem távoztak üres kézzel, apró rendőrségi ajándékok leltek új gazdáikra a hétvége során.

**2021. augusztus 27-én**, 10.00 órai kezdettel online formátumban megtartott jelzőrendszeri ülésen a ***Kiskorúak bűnözési jellemzői. Megelőző pártfogás*** címmel tartott előadást, *Pálvölgyi László* családsegítő.

**2021. november 24-én**, 14.00 órai kezdettel a Balatonkeresztúri Alapszolgáltatási Központ szervezésében, a Balatonkeresztúri Bél Mátyás Látogatóközpontban megrendezésre került jelzőrendszeri ülésen: ***Nem magánügy! – Nők elleni erőszak*** címmel, *Kitanics Zsuzsanna* rendőr alezredes, a Somogy Megyei Rendőr-főkapitányság áldozatvédelmi referense tartott előadást szakemberek részére.

**Civilszervezetek**

**2021. június 22-én** a helyi óvodásokat az immár hagyománnyá vált ***palacsintás napon***, palacsintával várta az Ősz Idő Nyugdíjas Klub, melyért a gyerekek kedves énekes-táncos műsorral örvendeztettek meg az időseket.

**2021. december 13-án**, ***Luca napi fényesség*** címmel várták a gyerekeket és szüleiket a Várkapu ABC udvarára, ahol a népszokások jegyében búzakeltetés, Luca-naptár készítés, gyertya sodrás, kotyolás, jóslás, vidám vetélkedők várták az érdeklődőket.

**Az értékelést összeállította:**

Mestyán Valéria

címzetes főjegyző