**A MÓK Csillagvirág Művészeti Modellóvoda óvodán kívüli programjai**

**a 2021-2022-es nevelési évben**

A mindennapi mozgás keretében sokat sétálunk az óvoda környezetében, de távolabbra is elgyalogolunk például a szőlőhegyre. A Subosits birtokon szőlőt szüretelhettünk óvodás gyermekeinkkel. Kukoricát is törtünk a Domino melletti területen a gazda meghívására. A nagycsoportos óvodásaink és néhány nagyobbacska középsős gyermek meglátogatták a Marcali Múzeum őszi kiállítását, ahol fafaragásokban gyönyörködhettek. Szintén a nagyok ellátogattak Keszthelyre a Táncpanoráma előadására, amely nagyon elnyerte tetszésüket. Még az őszi jóidőben a nagyobbak ellátogattak a kéthelyi horgásztóhoz is Agg Pál és felesége meghívására. Később a pandémia miatt már nem mehettünk olyan nagyon szabadon, de egy pályázat úgy hozta, hogy mégis sokat kellett sétálnunk a környéken, mert az óvodában felújítás kezdődött. A pályázat keretében az óvoda épület külső hőszigetelési és nyílászáró cserélési munkálatainak idején nem tudtuk az udvarunkat használni, így a környékbeli játszótereket kerestük fel illetve a Balaton partján tettünk nagyobb felfedező sétákat. Karácsony közeledtével elutaztunk óvodásainkkal a vörsi Betlehemhez is. A tavasszal megint lehetőségünk nyílt szabadabban felfedezni a környéket. Így ellátogattunk a keresztúri kertészetbe is, ahova még egy meghívást is kaptunk virágültetésre. Óvodásaink hamarosan részt vesznek, a Gyertek lányok ligetre- programon a Marcali Óvodai Központ meghívására a Marcali Bóbita óvodában rendezett tavaszi játékfűzésen. Többször ellátogattunk a balatonkeresztúri Mindszenty térre, nem csak Advent, hanem Nemzeti ünnepünk alkalmából is. Többször vettük igénybe a sportpálya mögötti játszóteret is a gyermekek nagy örömére. Májusi programjaink között szerepel, hogy a nagycsoportos óvodásaink elutaznak Keszthelyre a Festetics kastélyban rendezett meseóra foglalkozásra.